cy cy cy ceb fi cy nl en cy cy cy cy cy cy cy cy cy cy cy cy cy de cy cy cy en cy cy cy fr es en en cy
Taith i'r Queyras 10-24 Gorffennaf
Cefais fy hebrwng i orsaf Bangor erbyn ganol dydd gan godi Gwyn Williams ac Elen Huws ar y ffordd. Roedd Alun Hughes eisioes ar y tren a chodwyd John Arthur yng Nghyffordd Llandudno.
Roeddem wedi bwcio taith tren am fil o filltiroedd drwy Lunden, Y Twnel, Paris a Lyon gan gyrraedd de Frainc, ddim ymhell o ffin yr Eidal, mewn pentre bach or enw Gilliestere Mt Dauphine. Braf oedd deffro yn y bync am 7-00 y bore gweld tirwedd sych a phopeth yn crino, tipyn o wahaniaeth i dywydd Cymru 2012 .........!
Cawsom fws bach y wlad wedyn ychydig o filltiroedd i bentref hynafol St Veran, 2200 m. Roedd ein taith gerdded yn dechrau yma ac roeddem wedi cyrraedd yma yn hwylus a di-ffwdan mewn 20 awr. Roedd ein diwrnod cynta yn 6 awr o gerdded gan gyrraedd Rifugio Agnel 2600 m yn hwylus erbyn diwedd y pnawn.
Roedd Elen Huws wedi bwcio y 4 noson gyntaf drwy asiantaeth ac wedi talu mlaen llaw amdanynt. Trefniant hwylus iawn gan fod 5 ohonom a doeddem ddim yn siwr pa mor brysur oedd y cabanau. Roedd swper, dormatori a brecwast yn costio rhwng 35-40 Ewro pob noswaith. Bargen dda iawn greda i. Roedd hanner ein nosweithiau mewn pentrefi bychain, a'r gweddill mewn cabanau uchel.
Roedd y tywydd yn fendigedig, haul pob dydd, a mymryn o awel fain o'r gogledd yn y mynyddoedd uchel, dymunol iawn.
Mynydd amlwg yr ardal yw Mt. Viso 3800 m gyda siâp urddasol iddo, debyg i'r Matterhorn.
Cawsom 10 niwrnod o gerdded ac roedd bwlch oddeutu 2800 m o uchder i'w esgyn bron pob diwrnod. Ar ôl cyrraedd y bwlch roedd dewis o gopa os oedd ambell aelod yn teimlo yn egniol ac yn fodlon rhoi awr neu ddwy ar y diwrnod. Rhaid i mi gyfaddef tueddu i gael rhyw gyntun bach oedd fy arferiad i.
Y diwrnod hwyaf oedd 10 awr, ar diwrnod byraf yn 5 awr..
Uchafbwynt y daith i mi oedd cyrraedd pentref bychan Abries ar Orffennaf 14, sef Dydd y Bastille. Roedd ein dorm braidd yn fychan yn y gwesty crand ond cafwyd pryd 5 cwrs bendigedig. Troedio lawr i'r pentre wedyn i gael noson o ganu, dawns werin a sioe fendigedig o Dan Gwyllt i gau pen y mwdwl.
Pan oeddem yn uchel yn y Queyras roedd golygfa dda iw gael o fynyddoedd yr Ecrin 70 milltir i ffwrdd i'r gorllewin gyda chopaon gwyn Pelvoux a'r Meje i'w gweld. I'r gogledd roedd mynyddoedd y Vaniose i'w gweld ambell dro, roedd rhain oddeutu 100 milltir i ffwrdd.
Mae'r Queyras yn gornel fach hen ffasiwn a thawel o Ffrainc, gyda phentrefi bach anghysbell chysglyd. Mae'n arferol i deuluoedd lleol i cerdded y llwybrau gyda mul yn cario'r gêr. Ar ôl bod wedi bod yno am bythefnos dau Sais yn unig welsom.
Roedd y croeso y gynnes iawn yn y cabanau. Mae'n siwr fod Ffrangeg mirain Elen yn gymorth mawr i hyn. Diolch iddi am y trefnu.
Adroddiad gan John Meurig Parry
Lluniau gan Elen Huws ar Flickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51